24-årig soldat skal 12 år bag tremmer for at have dræbt 40-årig med to geværskud i hovedet ved en minkfarm i Hadsund.

12 års fængsel for drabet på den 40-årige Michael Brian Fredsgaard. Sådan lød Retten i Aalborgs dom mandag over den 24-årige overkonstabel Nicolai Tor Schuldt, oplyser Ritzau. Den 30. april i år skød og dræbte den 24-årige Michael Brian Fredsgaard under en drukfest på en minkfarm ved Hadsund. Det var angiveligt en strid om penge samt fuldskab, der førte til den tragiske afslutning på festen. Fredsgaard skyldte formentlig et beløb på 7000 kroner til en 50-årig mand, som ejer den minkfarm, hvor drabet blev begået. Den 50-årige, som var ven med den dømte, ejede også det gevær, som to gange blev affyret på klos hold mod Michael Brian Fredgaards hoved. Det var den 50-årige, som havde hentet geværet frem under festen angiveligt for at skyde efter måger. Den 50-årige blev også sigtet for at have medvirket til drabet umiddelbart efter episoden, men han blev løsladt allerede efter grundlovsforhøret.